עין איה על שבת ז ב
ב. כי אתא רב דימי אמר, שבתא דרב ביבי הוא ואיקלעו רבי אמי ורבי אסי, שדא קמייהו כלכלה דפירי, ולא ידענא אי משום דסבר אוכל מתוך פסולת אסור, אי משום עין יפה הוא דמכוין. תכונת מלאכת הבירור, שמצד זה היא נחשבת בכלל מלאכות האסורות, מזכירה אותנו את הבירור המוסרי הפועל בתכונה הרוחנית של האדם, שיש בה לפעמים בירור פסולת מתוך אוכל, זריקה חוץ לנפש כל רעיון משחת, כל דעה כוזבת וכל נטיה רעה. זאת היא הדרך הכבושה, אבל ישנה ג"כ הדרכה שניה שדרך בירורה היא אוכל מתוך פסולת מתוך המון מחשבות רעות ונטיות רעות המסעירות את הנשמה לברר את הטוב וממילא נדחה הרע. לגדולי דעה נשאר ג"כ דרך בירור כזה, והתכונות הרוחניות הולכות הן ומתקשרות עם חיי המעשה, שנכון על פי זה לחשוב לצורה של מלאכת בורר, בירור אוכל מתוך פסולת. אמנם גדולי רעיון כמו אלה אוהבים הם את העבודה, לא את ההנאה. הוראת עין יפה לגבייהו היא כשמורין שמושיטים להם שדה נכונה לעבודה, מקום שיתפשטו בו בפעל כפיהם. זאת היא תכונת עין יפה הנכונה לפי רעיון אצילי דעת לתן הדבר לפניהם בלתי משוכלל כל צרכו ובפועל ידם ישכללוהו ויגמרו פעלו בתכלית ההשלמה, אע"פ שלכאורה גורמים להם בזה טורח ועבודה, אבל הלא אהבת עבודה היא תכונתם השלמה והמעשים הנעשים לפי ערכם ותכונתם הם הממלאים אותם קורת רוח ויש לדון ולומר שמשום עין יפה הוא דמכוין, "טוב עין הוא יבורך."
שבת ז ב